**UE**

*Proiect*

**REGULAMENT**

**privind accesul publicului la informație, justiție și participare la adoptarea deciziilor de mediu**

Prezentul Regulament transpune Directiva 2003/4/CE a Parlamentului European și a Consiliului din 28 ianuarie 2003 privind accesul publicului la informațiile despre mediu și de abrogare a Directivei 90/313/CEE a Consiliului publicată în Jurnalul Oficial al Uniunii Europene L 41 din 14 februarie 2000.

1. **Dispoziții generale**

1. Regulamentul privind accesul publicului la informație, justiție și participare la adoptarea deciziilor de mediu (în continuare – *Regulament*)  are drept scop de a stabili condițiile de bază și modalitățile practice de exercitare a dreptului de acces la informațiile de mediu deținute de către sau pentru autoritățile publice.

2. Autoritățile publice asigură accesul publicului la informație de mediu prin diseminarea proactivă, rapidă și echitabilă a tuturor informațiilor de mediu, promovând în rândul populației dreptul de participare la adoptarea deciziilor de mediu și dreptul la acces la justiție în domeniul protecției mediului.

3. În vederea diseminării informației de mediu în mod proactiv, rapid și echitabil, este promovată utilizarea, în special, a telecomunicațiilor computerizate și/sau a tehnologiei electronice sau a oricărei alte tehnici de informare aflate la dispoziția autorităților publice.

4. În sensul prezentului Regulament sunt utilizate următoarele noțiuni:

*informații de mediu* – orice informații scrise, vizuale, verbale, electronice sau în orice altă formă materială privind:

1. starea componentelor de mediu, cum sunt aerul și atmosfera, apa, solul, subsolul, suprafața terestră, peisajul și ariile naturale, inclusiv zonele umede, diversitatea biologică și componentele sale, organismele modificate genetic, precum și interacțiunea dintre aceste elemente;
2. factorii, cum sunt substanțele, energia, zgomotul, radiațiile sau deșeurile, inclusiv deșeurile radioactive, emisiile, deversările și alte evacuări în mediu, ce afectează sau pot afecta componentele de mediu prevăzute la lit. a);
3. măsurile (inclusiv măsurile administrative) cum sunt politicile, legislația, planurile, programele, acordurile de mediu și activitățile care afectează sau care este posibil să afecteze elementele și factorii menționați la literele (a) și (b), precum și măsurile sau activitățile elaborate pentru protejarea acestor elemente;
4. rapoartele referitoare la implementarea legislației privind protecția mediului;
5. analizele cost-beneficiu sau alte analize și prognoze economice folosite în cadrul măsurilor și activităților prevăzute la lit. c);
6. starea sănătății și siguranței umane, contaminarea lanțului trofic (după caz), condițiile de viață umană, starea obiectelor de menire cultural-istorică și arheologică, orice alt gen de construcții și clădiri, în măsura în care acestea sunt sau pot fi afectate de starea elementelor de mediu prevăzute la lit. a) sau, prin intermediul acestor elemente, de factorii, măsurile și activitățile prevăzute la lit. b) și c).

*informaţia deţinută de o autoritate publică* – informaţia de mediu aflată în posesia acestei autorităţi publice şi care a fost elaborată sau primită de autoritatea respectivă.

*solicitant –* orice persoană fizică sau juridică care solicită accesul la informația de mediu, indiferent de cetățenie, naționalitate sau domiciliu, iar în cazul persoanelor juridice, indiferent de locul în care sunt înregistrate sau unde își desfășoară activitatea.

*public –* una sau mai multe persoane fizice sau juridice, precum și asociații, organizații sau grupuri constituite de către aceste persoane.

**II. Drepturile și obligațiile autorităților publice și solicitanților**

**Secțiunea 1**

**Drepturile și obligațiile autorităților publice**

5. Autoritățile publice au următoarele drepturi:

1. să dețină informații de mediu în conformitate cu actele normative;
2. să limiteze accesul publicului la informația de mediu în conformitate cu secțiunea 4-a din capitolul III al prezentului Regulament, în cazurile în care diseminarea prezentei informații afectează interesul public sau drepturile garantate prin Constituție;
3. să aprobe și să stabilească tarife pentru diseminarea unor informații de mediu, cu condiția ca acestea să se limiteze la o sumă rezonabilă care să nu depășească suma necesară pentru colectarea, selectarea, analiza informației, efectuarea copiilor, precum și alte lucrări necesare acumulării și diseminării informației, în condițiile pct. 60-61.t;
4. să conexeze mai multe cereri înaintate de către unul și același solicitant, oferind un singur răspuns la toate cererile.

6. Autoritățile publice au următoarele obligații:

1. să indice solicitantului asupra neajunsurilor conținute în cererea privind informația de mediu, oferindu-i sprijinul necesar și/sau un termen de cel puțin 5 zile lucrătoare pentru remedierea acestora;
2. să pună la dispoziția oricărui solicitant, la cerere, informațiile de mediu deținute, fără ca acesta să declare interesul pe care îl are în acest sens;
3. să asigure posibilitatea de a accesa și prelucra automat informația de mediu, facilitând participarea publicului în cadrul procesului decizional;
4. să asigure stocarea informațiilor de mediu în liste și registre specializate;
5. să înființeze puncte de informare a populației;
6. să orienteze și să ghideze publicul în procesul de obținere a informației de mediu, informându-l despre drepturile care le au în baza prezentului Regulament;
7. să țină evidența cererilor privind furnizarea informației de mediu, întocmind rapoarte periodice privind numărul de cereri depuse și numărul de cereri prelucrate;
8. să sistematizeze și să actualizeze permanent informațiile de mediu, în scopul diseminării active și sistematice către public, în special prin utilizarea tehnologiilor informaționale și a comunicațiilor electronice;
9. să furnizeze informații relevante în vederea dezvoltării sistemului indicatorilor statistici în domeniul protecției mediului;
10. să recepționeze și să examineze recomandările publicului în scopul elaborării proiectelor de decizii;
11. să desemneze persoane responsabile de furnizarea informațiilor din cadrul subdiviziunilor specializate de informare și relații publice.

**Secțiunea 2**

**Drepturile și obligațiile publicului**

7. În scopul asigurării drepturilor privind accesul la informație, justiție și participare la adoptarea deciziilor de mediu, orice persoană fizică sau juridică este în drept:

1. să depună cereri, solicitând informații de mediu și să obțină informația solicitată la termen, în forma sau formatul indicat în cerere;
2. să primească consultații din partea autorităților publice pentru/în vederea facilitarea accesului la informația de mediu;
3. să beneficieze de sprijinul necesar acordat de către persoanele responsabile de furnizarea informațiilor din cadrul subdiviziunilor specializate de informare și relații publice ale autorităților publice sau de un termen de cel puțin 5 zile lucrătoare în cazul în care cererea privind furnizarea informațiilor de mediu conține careva neajunsuri în vederea remedierii acestora;
4. să se adreseze în instanța de judecată, în nume propriu sau prin reprezentanți legal desemnați, în cazul în care cererea privind furnizarea informațiilor de mediu nu este examinată sau satisfăcută în mod adecvat, este respinsă total sau parțial ori există o altă îngrădire și limitare în drepturi;
5. să solicite prin cerere asociațiilor obștești din domeniul protecției mediului reprezentarea intereselor în fața autorităților publice, inclusiv în instanțele de judecată, în cazul în care își consideră limitat sau îngrădit accesul la informația de mediu sau la participarea în procesul decizional de mediu;
6. să participe la ședințele autorităților publice unde se discută informații de mediu și să documenteze procesul de luare a deciziilor;
7. să înainteze propuneri și recomandări în procesul adoptării deciziilor de mediu.

8. În scopul asigurării drepturilor privind accesul la informație, justiție și participare la adoptarea deciziilor de mediu, orice persoană fizică sau juridică este obligată:

1. să disemineze informația de mediu obținută de la autoritățile publice sau de la persoane fizice și juridice prin mijloace de informare în masă sau prin oricare alt mijloc aflat la dispoziție;
2. să elaboreze și să întocmească, recomandări și alte informații relevante de mediu și să le facă publice;
3. să aducă la cunoștința autorităților publice propriile evaluări, rapoarte, analize, expertize sau oricare informații care țin de protecția mediului.

**III. Garantarea accesului la informația de mediu**

**Secțiunea 1**

**Transparența proactivă**

9. Transparența proactivă reprezintă forma de acces la informații prin diseminarea din oficiu a informațiilor de interes public în domeniul mediului, în special prin publicarea acestora pe paginile web oficiale ale autorităților publice.

10. În sensul pct. 8 , informația de mediu este făcută publică, inclusiv pe pagina web oficială proprie a autorităților publice și pe portalul guvernamental de date deschise www.date.gov.md. În cazul în care aceasta nu se regăsește pe pagina-web sau portal, cererile privind furnizarea informațiilor de mediu și furnizarea răspunsurilor se realizează prin intermediul subdiviziunilor specializate de informare și relații cu publicul din cadrul autorităților publice.

11. Informația de mediu, pusă la dispoziția publicului pe paginile web oficiale ale autorităților publice, trebuie să fie actualizată sistematic și să includă, pe lângă informația prevăzută în art. 9 alin. (1) al Legii nr.148/2023 privind accesul la informațiile de interes public:

1. textele tratatelor, convențiilor și acordurilor internaționale la care Republica Moldova este parte, precum și a legislației naționale sau a Uniunii Europene privind mediul sau legată de acesta;
2. documente de politici și planificare privind mediul;
3. rapoartele cu privire la progresul privind implementarea documentelor și instrumentelor prevăzute la lit. a) și b), atunci când sunt elaborate sau deținute în formă electronică de autoritățile publice;
4. rapoartele naționale privind starea mediului, care se publică o dată la fiecare 4 ani și includ atât informații privind calitatea mediului, cât și aferente presiunilor exercitate asupra componentelor de mediu;
5. datele sau rezumatele datelor rezultate din monitorizarea activităților ce afectează sau pot afecta mediul;
6. avizele, acordurile și autorizațiile, concluziile pentru activitățile planificate cu potențial impact semnificativ asupra mediului;
7. studiile și rapoartele de evaluare a impactului asupra mediului și evaluări ale riscului asupra componentelor de mediu.

12. Informația de interes public din domeniul mediului se publică și se actualizează pe paginile web oficiale de către autoritățile publice, întreprinderile de stat și întreprinderile municipale, asigurând accesul la aceste informații inclusiv pentru persoanele cu dizabilități.

13. Pentru a facilita accesul publicului la informația de mediu, autoritățile publice asigură:

1. îndrumarea publicului, prin intermediul persoanelor responsabile din subdiviziunile specializate de informare și relații cu publicul, în exercitarea dreptului de acces la informația de mediu;
2. accesul publicului la listele și datele de contact ale autorităților publice și instituțiile subordonate de la care pot obține informația de mediu.

14. În vederea exercitării efective a dreptului de acces la informația de mediu, autoritățile publice asigură:

1. desemnarea persoanelor responsabile de furnizarea informaţiilor din cadrul subdiviziunilor specializate de informare şi relaţii cu publicul;
2. garantarea accesului publicului la informația de mediu din registrele electronice specializate și arhivă;
3. înfiinţarea unor puncte de informare în care solicitantul poate consulta informațiile de mediu sau poate fi ghidat în vederea facilitării accesului la aceste informații.

15. În cazul unor amenințări iminente asupra sănătății umane sau asupra mediului, datorate unor activități umane ori a unor cauze naturale, autoritățile publice asigură în mod gratuit diseminarea imediată a tuturor informațiilor de mediu deținute, care ar permite publicului posibil a fi afectat să ia măsurile de prevenire ori de ameliorare a daunelor rezultate din acea amenințare.

16. Autoritățile publice pot realiza orice forme de informare activă a societății, precum diseminarea informațiilor de mediu prin intermediul:

1. serviciilor media audiovizuale;
2. publicațiilor periodice scrise și electronice;
3. declarațiilor, comunicatelor, briefingurilor, conferințelor și evenimentelor de presă;
4. evenimentelor publice (mese rotunde, seminare, conferințe, simpozioane etc.);
5. propriilor pagini web/conturi/canale pe rețele sociale;
6. panourilor informative;
7. altor modalități (întâlniri, prezentări de rapoarte sau dări de seamă etc.).

**Secțiunea 2**

**Comunicarea informației de mediu la cerere**

17.Orice persoană fizică sau juridică poate să solicite și să obțină informații de mediu, prin înaintarea unei cereri privind furnizarea informațiilor de mediu. În cazul în care aceasta nu se regăsește pe pagina web sau portalul oficial al autorităților publice, înaintarea cererilor privind furnizarea informațiilor de mediu și furnizarea răspunsurilor se realizează prin intermediul subdiviziunilor specializate de informare și relații cu publicul din cadrul autorităților publice.

18. Cererile privind furnizarea informațiilor de mediu se înaintează, înregistrează, examinează și soluționează în strictă corespundere cu prevederile capitolului III „Comunicarea informațiilor de interes public la cerere” din Legea nr. 148/2023 privind accesul la informațiile de interes public.

19.Cererea privind furnizarea informațiilor de mediu se înaintează autorităților publice și poate fi:

1. transmisă în formă electronică;
2. depusă în scris sau expediată prin poștă;
3. adresată verbal (direct sau prin telefon).

20. Autoritățile publice sunt obligate să primească cererile înaintate conform pct. 19, lit. a) și b) și să le înregistreze cel târziu în următoarea zi lucrătoare. Primirea și înregistrarea cererii nu poate fi refuzată. Totodată, autoritățile publice, inclusiv instituțiile publice, întreprinderile de stat și întreprinderile municipale, înregistrează cererile în registrul cererilor de comunicare a informațiilor de interes public.

21. În cazul cererii transmise în formă electronică, autoritatea publică este obligată să comunice solicitantului cel târziu în următoarea zi lucrătoare, prin aceleași mijloace, numărul și data înregistrării cererii.

22. Cererea privind furnizarea informațiilor de mediu expediată prin poștă se consideră a fi depusă din momentul înregistrării acesteia de către autoritatea publică.

23. În cazul cererilor privind furnizarea informațiilor de mediu depuse în scris la sediul autorității publice, aceasta se obligă să elibereze dovada înregistrării lor.

24. Cererile privind furnizarea informațiilor de mediu adresate verbal nu sunt înregistrate, cu excepția cazului prevăzut la art.73 alin. (6) din Codul administrativ nr. 116/2018.

25. Cererea privind furnizarea informațiilor de mediu va conține următoarele elemente obligatorii:

1. numele și prenumele sau denumirea solicitantului;
2. adresa poștală a solicitantului, precum și adresa electronică dacă se solicită răspuns pe această cale;
3. denumirea autorității publice;
4. specificarea informației de interes public solicitate, cu detalii suficiente și concludente, care să permită identificarea acesteia de către autoritatea publică.

26. În cererea privind furnizarea informațiilor de mediu, solicitantul poate indica modalitatea preferată de comunicare a informației. Solicitantul nu este obligat să motiveze sau să justifice cererea sa. Semnarea olografă sau electronică a cererii nu este obligatorie.

27.În cazul în care cererea privind furnizarea informațiilor de mediu este formulată în mod general, este neclară, nu permite identificarea informației solicitate sau nu conține unul dintre elementele prevăzute la pct. 25, lit. a) sau b), autoritatea publică oferă solicitantului un termen de cel puțin 5 zile lucrătoare pentru înlăturarea acestor neclarități. Totodată, autoritatea publică acordă asistența și sprijinul necesar al solicitantului pentru înlăturarea neajunsurilor depistate în cerere.

28. Informația de mediu se pune la dispoziția solicitantului din momentul în care este disponibilă, dar nu mai târziu de 10 zile lucrătoare de la data înregistrării cererii privind furnizarea informațiilor de mediu.

29. În cazurile în care informațiile solicitate sunt păstrate în altă formă decât cea cerută de solicitant, autoritatea publică are dreptul să solicite o plată care nu poate depăși costurile pentru reproducerea, colectarea datelor, analiza, traducerea, expedierea informațiilor după caz, în condițiile pct.5 lit. c.

30. În cazul în care, conform actelor normative, comunicarea informațiilor presupune achitarea unor plăți, solicitantul este informat despre suma totală care urmează a fi percepută pentru comunicarea informațiilor solicitate, precum și despre modalitatea achitării acesteia.

31. Dacă informația pusă la dispoziția solicitantului conține inexactități sau date incomplete, solicitantul poate cere autorității publice să opereze rectificări și completări în cazul în care autoritatea publică dispune de informațiile sau mijloacele necesare în acest sens.

**Secțiunea 3**

**Evidența și raportarea cererilor privind furnizarea informațiilor de mediu**

32. Cererile privind furnizarea informaţiilor de mediu, modalitatea şi termenul de soluționare a acestora se înscriu într-un registru pentru înregistrarea solicitărilor de informaţii la nivelul fiecărei autorităţi publice.

33. Autorităţile publice locale prezintă rapoarte trimestriale privind cererile cu privire la furnizarea informațiilor de mediu înregistrate și soluționate, autorității publice centrale în a cărei subordine, coordonare sau autoritate se află, până la data de 10 a lunii imediat următoare celei pentru care se face raportarea.

34. Autorităţile publice centrale acumulează rapoartele prevăzute la pct. 33 şi le publică pe paginile sale web oficiale până la data de 15 a lunii imediat următoare trimestrului pentru care se face raportarea.

**Secțiunea 4**

**Excepțiile accesului la informația de mediu**

36. Autoritățile publice pot refuza parțial sau integral soluționarea cererilor privind furnizarea informațiilor de mediu. Refuzul integral sau parțial în soluționarea cererii este motivat în scris și comunicat solicitantului în termenul prevăzut în prezentul Regulament.

37. Autorităţile publice refuză parțial soluționarea cererii privind furnizarea informațiilor de mediu în cazul în care:

1. informaţia solicitată nu este deţinută de autoritatea publică la care a fost înaintată cererea;
2. cererea este formulată într-o manieră prea generală, ce contravine dispoziţiilor pct. 25;
3. cererea solicită materiale în curs de completare, documente ori date nefinalizate;
4. cererea vizează comunicările interne, ținându-se seama de interesul prezentat de dezvăluire pentru public.

38. În cazul în care autoritatea publică, care a înregistrat cererea, nu deține informația solicitată, ea va readresa cererea, integral sau parțial, unui alt furnizor de informații, dacă cunoaște că informația solicitată se află în posesia acestuia. În acest caz, originalul sau copia cererii se expediază pentru examinare furnizorului de informații relevant în termen de 5 zile lucrătoare de la data înregistrării cererii, fapt despre care este informat solicitantul.

39. Pentru examinarea și soluționarea cererii readresate începe un nou termen, care curge de la data înregistrării cererii readresate.

40. Autorităţile publice refuză în totalitate cererea privind furnizarea informațiilor de mediu în cazul în care:

1. nu dețin informația solicitată și nu cunosc cine ar deține asemenea informații;
2. au oferit deja un răspuns în privința informației solicitate, în acest caz se face referire la numărul și data răspunsului oferit anterior;
3. cererea este în mod evident nerezonabilă;
4. cererea prevede comunicarea internă a colaboratorilor instituţiei, luând în considerare satisfacerea interesului public prin furnizarea informaţiilor;
5. cererea prevede informaţii atribuite la secretul de stat în conformitate cu prevederile Legii nr. 245/2008 cu privire la secretul de stat;
6. informația solicitată afectează confidențialitatea datelor comerciale sau industriale, atunci când aceasta este prevăzută de legislație, privind protejarea unui interes economic legitim, inclusiv interesul public în păstrarea confidențialității statistice și a secretului fiscal în conformitate cu prevederile Codului fiscal nr. 1163/1997;
7. informația solicitată prejudiciază drepturile de proprietate intelectuală;
8. divulgarea informației afectează confidențialitatea datelor cu caracter personal și/sau a dosarelor privind o persoană fizică, în cazul în care acea persoană nu a consimțit la divulgarea către public a informațiilor în conformitate cu prevederile Legii nr. 133/2011 privind protecția datelor cu caracter personal;
9. divulgarea informației afectează protecția mediului.

41. Refuzul de a înregistra sau a examina cererea privind furnizarea informațiilor de mediu se consideră drept respingere a cererii. Aceeași regulă se aplică și în cazul nesoluționării unei cereri în termen legal.

42. Pentru fiecare caz în parte, satisfacerea interesului public prin divulgare este analizată în comparație cu interesul satisfăcut prin păstrarea confidențialității. Dacă interesul public în accesarea informației prevalează în raport cu prejudiciul potențial cauzat prin dezvăluirea informației, autoritatea publică oferă accesul la informația respectivă de mediu.

43. Autoritățile publice nu pot refuza o cerere de informații care se referă la emisiile în mediu, invocând:

1. confidențialitatea procedurilor autorităților publice;
2. confidențialitatea informațiilor comerciale sau industriale;
3. confidențialitatea datelor cu caracter personal și/sau a dosarelor privind o persoană fizică;
4. protecția mediului.

44. Informația de mediu deținută de autoritățile publice care a fost solicitată este furnizată parțial când este posibilă separarea acesteia de informația ce intră în domeniul de aplicare a prevederilor pct. 43.

45. Refuzul accesului la informație se face în scris și trebuie să conțină:

1. denumirea autorității publice;
2. numele, prenumele sau denumirea solicitantului;
3. data emiterii refuzului;
4. temeiul și motivarea refuzului;
5. modalitatea de contestare a refuzului (denumirea și adresa instanței de judecată, precum și termenul de contestare);
6. numele, prenumele și semnătura olografă/electronică a conducătorului autorității publice sau a altei persoane împuternicite de conducător ori de lege pentru emiterea refuzului.

**IV. Participarea publicului la luarea deciziilor de mediu**

46. Publicul interesat este informat în mod adecvat, la timp și eficient, în dependență de circumstanțe, în comun sau individual, la etapa inițială a procedurii de luare a deciziilor în problemele referitoare la mediu inclusiv:

1. despre genul de activitate preconizat și cererea în baza căreia s-a luat decizia;
2. despre caracterul deciziilor posibile sau proiectul hotărârii;
3. despre autoritatea publică responsabilă pentru luarea deciziei;
4. despre procedura prevăzută, modul în care poate fi prezentată informația, începutul procedurii și posibilitatea participării publicului;
5. despre timpul și locul audierii publice prevăzute;
6. despre datele de contact ale autorității publice, care poate furniza informația corespunzătoare, precum și transmiterea acestei informații pentru a fi examinată de public;
7. despre datele de contact ale autorității publice respective sau a oricărei alte autorități oficiale, căreia i se pot prezenta observațiile sau întrebările, precum și despre termenele prevăzute pentru prezentarea acestor observații și întrebări;
8. despre informația de mediu acumulată, ce se referă la genul de activitate planificat.

47. Autoritățile publice asigură publicului interesat, la solicitare și pe baza principiilor legale, accesul gratuit la orice informație referitoare la procesul de luare a deciziilor, disponibilă în momentul realizării procedurii de informare a publicului, în scopul studierii ei și pe măsura accesului la această informație, cu condiția că informația dată nu afectează dreptul autorităților publice de a interzice accesul la această informație.

48. Autoritățile publice asigură informarea fără întârziere a publicului despre decizia luată.

49. Autoritatea publică plasează decizia motivată pe pagina web oficială.

50. Autoritățile publice asigură participarea publicului la luarea deciziilor pentru eliberarea actelor permisive privind eliminarea premeditată în mediul ambiant a organismelor modificate genetic în conformitate cu Legea nr. 152/2022 cu privire la reglementarea și controlul organismelor modificate genetic.

51. Autoritățile publice depun eforturi pentru a asigura publicului posibilitatea de a participa la elaborarea politicilor de mediu. În acest scop, se aplică următoarele măsuri:

1. se stabilesc termenele privind asigurarea participării efective;
2. se publică proiectele și după caz le prezintă publicului în alt mod;
3. se oferă posibilitate publicului de a prezenta observațiile independent sau prin autoritățile consultative și reprezentative.

52. În conformitate cu principiul transparenței decizionale, rezultatele participării publicului în procesul elaborării politicilor de mediu, în partea în care nu vor fi luate în considerare, vor primi o argumentare corespunzătoare.

**V. Accesul la justiție de mediu și contestarea**

53. Solicitantul, care se consideră lezat într-un drept al său prevăzut de prezentul Regulament sau alt act normativ, poate depune o cerere de chemare în judecată, în procedura contenciosului administrativ, conform prevederilor Codului administrativ nr. 116/2018.

54. Acțiunea în contencios administrativ se înaintează în decurs de 30 de zile de la data comunicării răspunsului autorității publice.

55. Dacă furnizorul de informații nu soluționează cererea în termenele prevăzute de prezentul Regulament, acțiunea în contencios administrativ poate fi înaintată în decursul unui an de la data expirării termenului.

56. Reclamanții au dreptul de a solicita repararea prejudiciului material și/sau moral.

57. Hotărârea judecătorească poate fi atacată cu apel care nu se supune recursului, fiind definitivă și irevocabilă de la pronunțare.

58. Faptele ce constituie încălcări ale legislației privind accesul la informațiile de mediu, pasibile de sancțiune pecuniară sunt:

1. nepublicarea informațiilor de mediu;
2. comunicarea incompletă a informațiilor de mediu;
3. solicitarea unor plăți ilegale pentru comunicarea informațiilor de mediu;
4. respingerea sau readresarea neîntemeiată a cererii;
5. refuzul neîntemeiat de a comunica informațiile de mediu.

59. Sancțiunea aplicată se execută în strictă corespundere cu prevederile cap. V din Legea nr. 148/2023 privind accesul la informațiile de interes public și prevederile cap. III din Codul administrativ nr. 116/2018.

**VI. Tarife**

60. Accesul la registrele și listele publice întocmite și ținute, la informația de mediu deținută în format electronic și consultarea solicitanților în persoană în ce privește informațiilor de mediu solicitate sunt gratuite.

61. În cazul în care pentru anumite informații de mediu se percep unele tarife, autoritățile publice sunt obligate să pună la dispoziția solicitanților lista acestor tarife. Tarifele trebuie să fie fundamentate metodologic și publicate pe pagina web oficială a autorității publice.

**VII. Dispoziții finale și tranzitorii**

62. Cererile privind furnizarea informațiilor de mediu depuse până la intrarea în vigoare a prezentului Regulament se examinează și se soluționează conform prevederilor legale valabile până la data intrării în vigoare a prezentului Regulament.

63. Prezentul Regulament intră în vigoare în termen de o lună de la data publicării în Monitorul oficial al Republicii Moldova.